|  |  |
| --- | --- |
| Numri i lëndës: | 2019:075154 |
| Datë: | 23.05.2019 |
| Numri i dokumentit: | 00327276 |

**P nr. 35/19**

**NË EMËR TË POPULLIT**

**GJYKATA THEMELORE NË PEJË –** **DEPARTAMENTI PËR KRIME TË RËNDA,** sipas Kryetares së Trupit Gjykues – Gjyqtares Lumturije Muhaxheri, me pjesëmarrjen e sekretares juridike Shpresa Kërnja, në lëndën penale kundër të akuzuaritV.Knga fshati Lëbushë Komuna Deçan , për shkak të veprës penale blerja, posedimi, shpërndarja dhe shitja e paautorizuar e narkotikëve dhe substancave psiko trope dhe analoge nga neni 273 par.2 të KPRK-së, duke vendosur sipas aktakuzës së Prokurorisë Themelore në Pejë – Departamenti për Krime të Rënda, PP/I.nr.12/19 të dt.26.04.2019, në seancën fillestare të mbajtur me dt. 06.05.2019, në praninë e Prokurorit te Shtetit – Haxhi Sinanaj , të akuzuarit V.K dhe mbrojtësit të tij Avokat Gëzim Kollqaku nga Peja, sipas autorizimit , me dt.06.05.2019 mur dhe me dt.14 .05.2019 përpiloi këtë,

# A K T GJ Y K I M

**I akuzuari V.K,** i lindur me dt ........, në B- Z, me vendbanim të përhershëm në fshatin L Komuna e Deçanit,i biri i M dhe nënës S , e gjinisë K , ka të kryer .............., i , i......., Shqiptar , Shtetas i Republikës së Kosovës , më parë kinse i padënuar.

**ËSHTË FAJTOR**

**Për shkak se:**

Me dt.06.02.2019, rreth orës 13.50 minuta, në Magjistralen Pejë-Mitrovicë, pikërisht në fsh.Serbobran, Komuna Istog, me automjetin e tipit “M”, me targa ............, e marr me qira, nga Kompania “.........” Pejë, pa autorizim e me qëllim shitjeje transporton narkotik të llojit “Marihuan” me peshë bruto prej 26.371.3 kg. në atë mënyrë që gjatë patrullimit të policisë në fsh.Gurakoc, Komuna Istog, të njëjtit vërejnë të akuzuarin i cili po drejtonte automjetin në fjalë, i njëjti përcillet për një distancë rreth 3 km. ku në një moment edhe fillon të largohet me vrull por, pas një kohe të shkurtër ndalohet në vendin e sipër shënuar dhe pas kontrollimit të automjetit në bagazh gjenden 8 (tetë) paketime, të mbështjella me ngjitës izolues me ngjyrë kafe, me substancë narkotike të llojit “Marihuan”, me peshë bruto prej 26.371.3 kilogram,

-me çka ka kryer vepër penale blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 273 par.2 të KPRK-së.

Gjykata me aplikimin e dispozitave ligjore nga neni 4, 7, 11, 17, 41, 42, 43 par.2, 45, 46, 62 par.2, pika 2.7, 69, 73, 83, 273 par.2 të KPRK-së, nenit 365, 366, 367, 368, 453, e në pajtim me nenin 248 të KPPRK-së, të akuzuarin e

**GJ Y K O N**

Me dënim burgu në kohëzgjatje prej 2 (dy) vite, e 3 (tre) muaj, në të cilin dënim i llogaritet koha e kaluar në paraburgim, nga dt. 06.02.2019, e gjer me dt.06.05.2019, e të cilin dënim do ta vuajë pas plotfuqishmërisë së aktgjykimit, dhe

**Dënim me gjobë** në shumë prej 2.000.00 € (dymijë) euro, të cilën shumë është i detyruar ta paguajë në afat prej 90 ditësh, nga dita e plotfuqishmërisë së aktgjykimit, e në rast të mos pagimit të dënimit me gjobë, i njëjti do të zëvendësohet me dënim me burgim në kohëzgjatje, prej (njëqindë ) 100 ditësh, ashtu që çdo 20 € (njëzet) euro, të dënimit me gjobë, i përcakton një ditë burg.

Të akuzuarit i shqiptohet dënimi plotësues: konfiskimi i substancës narkotike e llojit “Marihuan” në peshë bruto prej 26.371.3 kg. dhe urdhërohet shkatërrimi i saj, pas plotfuqishmërisë së aktgjykimit, numri rastit në polici 2019-DF-046, të dt. 06.02.2019.

I akuzuari obligohet që në emër të shpenzimeve të procedurës penale, gjykatës ti paguajë shumën prej 50 euro, kurse në emër të paushallit gjyqësor, gjithashtu shumën prej 50 euro,

kurse në emër të programit të kompensimit të viktimave obligohet ta paguajë taksën në shumë prej 50 euro, të gjitha këto në afat prej 15 ditësh, pas plotfuqishmërisë së aktgjykimit.

Të akuzuarit V.K, pas shpalljes së aktgjykimit sot me dt.06.05.2019, i ndërpritet paraburgimi dhe i njëjti lëshohet të mbrohet në liri.

**A r s y e t i m**

Prokuroria Themelore në Pejë - Departamenti për Krime të Rënda, ka ngritë aktakuzë, PP.I.nr. PP/I.nr.12/19 të dt.26.04.2019, kundër të akuzuaritV.Knga fshati L Komuna D , për shkak të veprës penale blerja, posedimi, shpërndarja dhe shitja e paautorizuar e narkotikëve dhe substancave psiko trope dhe analoge nga neni 273 par.2 të KPRK-së.

Pas leximit të aktakuzës nga ana e Prokurorit te Shtetit PP/I nr. 12/19 të dt.26.04.2019, në seancën e shqyrtimit fillestar, Gjykata është bindur së i akuzuari e ka kuptuar aktakuzën dhe duke vepruar në kuptim të nenit 246 par.4 të KPPRK-se, të akuzuarit i ka dhënë mundësinë që të deklarohet për pranimin ose mospranimin e fajësisë. Me këtë rast, Gjykata e ka udhëzuar të akuzuarin për rëndësinë dhe pasojat e pranimit të fajësisë në kuptim të nenit 248 par.1 pika 1.1, 1.2, 1.3 të KPPK-se, kështu që i akuzuari ka deklaruar së është plotësisht i vetëdijshëm për rëndësinë e pranimit të fajësisë dhe shton së ky deklarim paraqet shprehje të vullnetit të tij të lirë, pasi ai është kryes i veprës penale të cilën nuk ka si ta mohoj, në tërësi e pranon fajësinë për veprën penale për të cilën është akuzuar sipas aktakuzës dhe se pranimi i tij është i mbështetur edhe në provat të cilat i janë ofruar gjykatës me aktakuzë, të njëjtit i vie keq për rastin dhe se është penduar.

Pas deklarimit të akuzuarit për pranimin e fajësisë, Gjykata kërkoi nga Prokurori i shtetit dhe mbrojtësi i të akuzuarit të japin mendimin e vetë për pranimin e fajësisë.

Në këtë drejtim Prokurori i shtetit deklaroi se pajtohet me pranimin e fajësisë nga ana e të akuzuarit, nga se pranimin e fajësisë e ka bërë edhe gjatë dhënies së mbrojtjes së tij në prokuroi dhe një pranim i tillë ka mbështetje edhe në provat tjera materiale të propozuara në aktakuzë , propozon që pranimi i fajësisë nga ana e akuzuarit të aprovohet, një herrit propozon që të bëhet konfiskimi i substancës narkotike të përshkruar si në dispozitiv të aktakuzës.

Mbrojtësi i të akuzuarit në këtë drejtim deklaroi, se pas konsultimeve të mjaftuara që i kishte me klientin e tij , pranimi i fajësisë nga i akuzuari është bërë vullnetarisht dhe asnjë rrethanë nuk është rrethanë e shtrëngimit apo detyrimit por si akt mbi bazat vullnetare dhe mbi të gjitha si rezultat i ndjenjës së keqardhjes për veprën në fjalë, ndaj familjes, rrethit dhe institucionit, propozon që gjykata ta aprovojë pranimin e fajësisë nga i akuzuari .

Në vijim, Gjykata duke e shqyrtuar pranimin e fajësisë, nga ana e të akuzuarit vlerësoi së pranimi i fajësisë paraqet shprehje të vullnetit të lirë të akuzuarit , pasi që ai e ka kuptuar natyrën dhe pasojat e pranimit të fajësisë dhe pranimi i fajit është bërë në mbështetje të fakteve të prezantuara në aktakuzë, në përputhje me kërkesat e nenit 248 par.1 pika 1.1, 1.2, 1.3 të KPPR të Kosovës.

Me faktet e ofruara si dhe pranimin e fajësisë nga ana e të akuzuarit, është vërtetuar gjendja faktike si në dispozitiv të aktgjykimit. Nga gjendja e vërtetuar faktike, siç është përshkruar në dispozitiv të këtij aktgjykimi, pa dyshim rrjedh se në veprimet e të akuzuarit V.K , qëndrojnë të gjitha elementet e veprës penale , posedim i pa autorizuar i narkotikëve, substancave psiko-trope dhe analoge nga neni 273 par.2 të KPRK-së.

Sa i përket fajësisë, Gjykata ka gjetur se te i akuzuari ka ekzistuar dashja që veprën penale ta kryen në mënyrë të përshkruar si në dispozitiv të aktgjykimit, pasi që i njëjti ka qenë i vetëdijshëm për veprën e kryer dhe e ka dëshiruar kryerjen e saj .

Gjatë procedurës penale nuk janë paraqit rrethana të cilat do ta zvogëlojnë apo përjashtojnë përgjegjësin penale të pandehurit, kështu që i njëjti është penalisht përgjegjës.

Duke pas parasysh se Gjykata ka aprovuar pranimin e fajësisë nga ana e të pandehurit ne shqyrtimin fillestar dhe, ka vërtetuar se nuk ekziston asnjë rrethanë nga neni 253 par.1 pika 1.1, 1.2, 1.3 të KPPRK-së, si dhe faktin se janë plotësuar kushtet nga neni 248 par 4 të KPPRK-së, në këtë çështje penale nuk është zbatuar seanca e dytë e shqyrtimit gjyqësor e as shqyrtimi gjyqësor, por gjykata ka vazhduar me shqiptimin e dënimit, një herrit bazuar në mendimin juridik të Gjykatës Supreme të Republikës së Kosovës Prishtinë dhe, Gjyqtarëve të Gjykatës Supreme të EULEX-it, me nr.GjA.nr.207/13 dt.19.03.2013, me rastin e shpalljes se te akuzuarit fajtor dhe shqiptimin e dënimit nuk është plotësuar fare trupi gjykues.

Duke vendosur lidhur me llojin dhe lartësinë e dënimit, Gjykata i ka vlerësuar te gjitha rrethanat lehtësuese dhe rënduese në kuptim të nenit 73 par.1 te KPRK-së. Kështu si rrethanë renduese gjykata pati parasysh pasojat që kanë këto vepra në masën e gjer të shoqërisë kurse si rrethana lehtësuese për te akuzuarin, Gjykata ka vlerësuar faktin se i njëjti më parë kishte pasur sjellje korrekte dhe nuk kishte rënë asnjëherë në konflikt me ligjin, është penduar për veprën penale, duke i premtuar gjykatës se në të ardhmen një gjë e tillë më nuk do të përsëritet, gjendjen e vështirë ekonomike, nivelin e ulët të arsimimit, te cilat gjithashtu kjo gjykatë i ka pranuar si rrethana favorizuese. Si rrethanë tjetër lehtësuese gjykata e merr faktin se i akuzuari qysh ne fillim te hetimeve e edhe ne shqyrtimin e seancës fillestare e ka pranuar fajësinë për veprën penale, gjë qe dëshmoi gatishmëri për bashkëpunim me organin e akuzës dhe me gjykatën dhe kjo sipas vlerësimit të gjykatës paraqet pendim të sinqertë të tij dhe fillim të procesit të rehabilitimit të tij, ne prezencën e këtyre rrethanave lehtësuese dhe rënduese, të akuzuarin e ka gjykuar si ne dispozitiv te këtij aktgjykimi me te cilën do të arrihet edhe qëllimi i dënimit.

Duke i vlerësuar kështu te gjitha rrethanat e parashikuara me nenin 73 par.1 të KPRK-së, Gjykata ka ardhur në përfundim se dënimi i shqiptuar të akuzuarit është në përputhje me shkallen e përgjegjësisë penale të tij dhe me intensitetin e rrezikimit të vlerave të mbrojtura të shoqërisë. Gjykata gjithashtu është e bindur se vendimi mbi dënim do te shërbej për arritjen e qëllimit të dënimit në pengimin e të akuzuarit në kryerjen e veprave penale në të ardhmen por ai do të ndikoj edhe si preventivë gjenerale për personat tjerë që të përmbahen nga kryerja e veprave penale në përputhje me nenin 41 të KPRK-së .

Vendimi që të akuzuarit në dënimin e shqiptuar i është llogaritur edhe koha e kaluar në paraburgim u mur në kuptim të nenit 83 të KPK-së.

Vendimi për konfiskimin dhe asgjësimin e mariuhanes, të përshkruara si në dispozitiv të këtij aktgjykimi, është marr ne kuptim te nenit 62 par.1. pika 1.7 te KPRK-se.

Duke u bazuar ne nenin 450 par 2 pika 2.6 te KPPRK-së, Gjykata ka vendosur që të akuzuarin ta obligoj në pagimin e paushallit gjyqësorë dhe shpenzimeve procedurale.

Vendimi për kompensimin e viktimave të krimit është marrë komfor nenit 39 par.3 nën par. 3.2 të Ligjit nr. 05/L-036

Ne këtë aktgjykim nuk do të jepen arsyet lidhur me ndërprerjen e paraburgimit kundër te akuzuarit, pasi ato janë dhëne ne një aktvendim te veçantë i cili është marre ne përputhje me ligjin me nenin 367 te KPPRK-se dhe i është dorëzuar palëve me te drejte ankese me një here pas marrjes se tij.

Nga arsyet e cekura më lartë dhe me zbatimin e nenit 365 të KPPRK-së,është vendosur si në dispozitiv të këtij aktgjykimi.

Duke u bazuar në nenin 368 par.2 të KPPRK-së, Gjykata palët në procedurë i njoftoi me paralajmërimet që shoqërojnë aktgjykimin.

**GJYKATA THEMELORE PEJË - DEPARTAMENTI PËR KRIME TË RËNDA,**

**P .nr. 35/19 të dt.06.05.2019, përpiluar me dt. 14.05.2019.**

**Sekretarja Juridike Kryetarja e Trupit Gjykues**

**Shpresa Kërnja Lumturije Muhaxheri**

**KËSHILLA JURIDIKE:**

Kundër këtij aktgjykimi, është e lejuar Ankesa

në afat prej 15 ditësh, nga dita e marrjes, Gjykatës

së Apelit në Prishtinë, e përmes kësaj Gjykate.